‘भूमि पुत्र’ राम विलास पासवान के आपन लोग अजूओ ‘ललटेन’ के भरोसे
राम विलास पासवान, एगो समय रहे कि इनिकर गिनती बिहार के सबसे लोकप्रिय अवरू जुझारू नेता के रूप में होखत रहे। एक समय हाजीपुर लोकसभा क्षेत्र से रिकॉर्ड मत से जीतेवाला पासवान से बिहार के जनता के भी बहुत अपेक्षा रहे।
जब राज्य के लोग आस लगवले रहन, त तय बा कि उनुका गाँव के लोग भी उनुका से बहुत कुछ के आशा करत होइहे। विश्वास त नईखे होखत, लेकिन सच, सच होखेला अवरू ओकरा प केहु के ज़ोर ना चले।
जेकरा से पूरा राज्य कायापलट के अपेक्षा करत रहे, उहे राम विलास पासवान आज ले अपना गाँव में बिजली तक ना पहुंचावे सकले। केंद्र में बहुत बेर मंत्री बनले, जेकरा में रेलवे से लेके इस्पात तक के प्रभार शामिल बाटे, लेकिन आज तक इनिका गाँव के लोग ललटेन के अंजोरिया से आगे बढ़के बिजली के अंजोर के ना देखले।
पिछड़ा अवरू दलित के राजनीति के इ माहिर खेलाड़ी आज भाजपा के संगे ‘मोदी राग’ के आलाप करता अवरू विकास के वादा करता। राज्य के अवरू जनता भले उनुका वादा अवरू बात प विश्वास क लेवे, लेकिन उनुका गाँव (शहरबन्नी, जिला खगडिया) के लोग के इनिका से शायद ही कवनो आस होखे।
पासवान बेर-बेर एगो बात रटत बाड़े कि, उ ‘जमीन के बेटा’ हवे, ‘भूमि पुत्र’ हवे। लेकिन इनिकर तुलना जब नीतीश कुमार अवरू लालू से अपना-अपना गाँव के विकास के मामला में होखता, त कहानी कुछू अवरूए निकलता। लालू-नीतीश के गाँव पासवान के गाँव में तुलना में बहुत जादा विकसित अवरू सुसज्जित बाटे।
खुद अपना के ‘भूमि पुत्र’ के पदवी से नवाज़े वाला पासवान 2007 के बाद से अपना ‘भूमि’, अपना गाँव में नईखन गईल। ओ समय भी अगर उनुका माता जी के देहांत ना भईल रहित, त शायद इ आंकड़ा कुछू अवरुए रहित।
सामाजिक न्याय के बात करेवाला पासवान के पहिला पत्नी राजकुमारी देवी अजूओ इनिका गाँव में ही रहेली, मोदी के पत्नी जशोदबेन निहन इनिका पत्नी से भी बाहरी लोग के मिले के इजाज़त नईखे।
ए राजकुमारी देवी से पासवान के दुगों बेटी भी बाड़ी - उषा अवरू आशा। हालांकि, पासवान कहेले कि उ राजकुमारी देवी के 1981 में ही तलाक दे देले बाड़े, लेकिन एकर कवनो सबूत आज ले नईखे मिलल।
राजकुमारी के बाद पासवान एगो पंजाबी ब्राह्मण लईकी रीना शर्मा से बियाह कईले। इहे रीना शर्मा आज इनिका संगे रहेली। इनिका से पासवान के एगो बेटा - चिराग पासवान, अवरू एगो बेटी बाड़ी। चिराग फिल्मी दुनिया से हार मान अब जमुई लोकसभा क्षेत्र से आपन किस्मत आजमावत बाड़े।
लेकिन, मुद्दा पासवान के नीजी जीनिगी नईखे, बालुक विकास बाटे। पासवान आज से करीब 44 साल पहिले, खगड़िया के अलौली विधानसभा क्षेत्र से पहिला बेर विधायक बनल रहन। ओ दिन से आज तक लगातार विधानसभा, लोकसभा, अवरू राज्य सभा में से कवनो ना कवनो के सदस्य रहले, लेकिन आज ले अपना गाँव में बिजली तक ना चहुंपावे सकले।
अयीसन नईखे कि, राम विलास पासवान के गाँव भा पंचायत ही अकेले ए ललटेन के सहारे बाटे, खगड़िया जिला के 129 में से करीब 50 पंचायत अजूओ एही ललटेन के भरोसे बा।
आज फेर से पासवान से हाजीपुर में किस्मत आजमावत बाड़े, फेर से इतिहास के दोहरावे के फेरा में बाड़े, लेकिन एकरा से कवन बदलाव के उम्मेद कईल जाए?
पछिला बेर पासवान समेत उनुकर पूरा पार्टी लोकसभा चुनाव में हार गईल रहे, एको सीट ना मिलल। लेकिन, अबकी बेर ख़ास बात बा, 12 साल पहिले गोधरा दंगा के बाद मोदी के विरोध करत वाजपेयी सरकार से इस्तीफा देवेवाला पासवान, आज उहे मोदी के बखान करत नईखन थाकत।
मानल जाता कि अगर केंद्र में भाजपा के सरकार बनल त राम विलास पासवान फेर से एक बेर मंत्री बन जईहे। हो सकता कि राम विलास पासवान के राजनीतिक शक्ति फेर से मिल जाए, लेकिन का एकरा से खगड़िया अवरू उनुका गाँव के लोग के कवन फायदा होई?
awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva